《拟陆士龙为顾彦先赠妇往返四首次原韵 其四》
清代·顾瑗

星辰烂繁辉，云霞发奇观。弱柳媚朝曦，芳葩摇春晏。

京洛何煌煌，都人自粲粲。凤柱戛鸣筝，鹍弦起清弹。

联娟约修眉，跌宕攘皓腕。自非秉金坚，畴能导冰散。

遥想艳阳辰，笑语切河汉。闷瞀守深闼，对镜独铭赞。

蓬首孰为容，铅华几日焕。无倚蕙兰芳，忍弃菅蒯贱。

作者简介：顾瑗，字亚蘧，祥符人。光绪壬辰进士，改庶吉士，授编修。有《西征集》。